b'\n_START_ARTICLE_\nElena Just\n_START_SECTION_\nBiografia\n_START_PARAGRAPH_\nVa n\xc3\xa0ixer durant la Primera Rep\xc3\xbablica en una fam\xc3\xadlia era d\'ideologia republicana i lliurepensadora. A la fi del segle\xc2\xa0xix va fundar un grup dins de la ma\xc3\xa7oneria femenina Las Hijas de la Uni\xc3\xb3n n\xc3\xbam. 5 que es dedicava a obres ben\xc3\xa8fiques en les presons i hospitals, va posar en peu una associaci\xc3\xb3 d\'infermeres i, aix\xc3\xad mateix, va ser col\xc2\xb7laboradora habitual de la publicaci\xc3\xb3 lliurepensadora Las Dominicales del Libre Pensamiento de Madrid i de la publicaci\xc3\xb3 La Antorcha Valentina de Val\xc3\xa8ncia que mantenia, a m\xc3\xa9s, un cert comprom\xc3\xads amb l\'emancipaci\xc3\xb3 de les dones._NEWLINE_El 1902 va ser una de les figures m\xc3\xa9s rellevants en la vaga de filadores que va viure la ciutat de Val\xc3\xa8ncia. A l\'octubre d\'aquest any, les oper\xc3\xa0ries de la f\xc3\xa0brica de sederia dels senyors Alpera van demandar els amos de la f\xc3\xa0brica mitja hora per a esmorzar. Despr\xc3\xa9s de la negativa dels patrons, m\xc3\xa9s de 150 oper\xc3\xa0ries van eixir al carrer dirigint-se a altres tallers i f\xc3\xa0briques, fins a assolir que m\xc3\xa9s de 400 dones s\'uniren a la manifestaci\xc3\xb3. Una vegada iniciada la vaga, una comissi\xc3\xb3 de filadores, Elena Just i Carmen Soler, secret\xc3\xa0ria i presidenta de la Sociedad Bien de Obreras, que elles mateixes havien fundat el 1900, van mantenir i van estendre la vaga fins que les obreres van aconseguir moltes de les seues reivindicacions._NEWLINE_Darrere d\'aquests fets, Elena Just, va esdevenir una figura coneguda i respectada en els cercles obrers i entre els sectors afins al republicanisme blasquista. En l\'any 1904 signava amb el seu nom un article en qu\xc3\xa8 animava les dones i "les mares" perqu\xc3\xa8 organitzaren una manifestaci\xc3\xb3 espec\xc3\xadficament femenina. La manifestaci\xc3\xb3 va ser un gran \xc3\xa8xit donada la seua creixent capacitat de convocat\xc3\xb2ria entre les republicanes valencianes. A partir de llavors, les seues aparicions p\xc3\xbabliques van estar tamb\xc3\xa9 relacionades amb la seua pres\xc3\xa8ncia com a oradora en diversos m\xc3\xadtings al costat d\'importants pol\xc3\xadtics republicans. M\xc3\xadtings en els quals Elena Just fomentava l\'anticlericalisme femen\xc3\xad i, alhora, reclamava que es concedira a les dones el lloc que els corresponia en la societat._NEWLINE_Ja en la seua vellesa era una persona de refer\xc3\xa8ncia en la ciutat i a la seua casa acudien homes i dones a la recerca d\'ajuda material, per\xc3\xb2 tamb\xc3\xa9 a la recerca de consell pol\xc3\xadtic._NEWLINE_L\'agost de 1931 es creaven dins del Partit d\'Uni\xc3\xb3 Republicana Autonomista, les Agrupacions Femenines Republicanes en les quals van militar una notable quantitat de dones. _NEWLINE_Elena Just, d\'avan\xc3\xa7ada edat, va ser nomenada presidenta d\'honor de la Federaci\xc3\xb3 d\'aquestes agrupacions pel car\xc3\xa0cter simb\xc3\xb2lic i emblem\xc3\xa0tic de la seua persona i se li va tributar un homenatge p\xc3\xbablic per la seua labor a favor de la Rep\xc3\xbablica i en pro de l\'emancipaci\xc3\xb3 femenina.'